แกล้งนัก รักนะรู้ยัง?

แกล้งนัก รักนะรู้ยัง? () เป็นซีรีส์มังงะญี่ปุ่น แต่งเรื่องและวาดภาพโดยโซอิชิโร ยามาโมโตะ ที่เล่าถึงเรื่องราวชีวิตประจำวันของทาคากิ นักเรียนมัธยมสาวที่ชื่นชอบการแกล้ง นิชิคาตะ เพื่อนร่วมชั้นเรียนกับเธออยู่เป็นประจำ ทำให้นิชิคาตะก็ต้องหาวิธีแกล้งเธอกลับเช่นเดียวกัน ถูกตีพิมพ์ครั้งแรกในนิตยสาร Gessan ของสำนักพิมพ์โชกักกุคัง ในญี่ปุ่นมาตั้งแต่ปี 2556 จนถึงปัจจุบัน และถูกนำมาสร้างเป็นอนิเมะโดยค่าย Shin-Ei Animation ออกอากาศครั้งแรกเมื่อวันที่ 8 มกราคม จนถึง 26 มีนาคม 2561 รวมทั้งหมด 12 ตอน และออกอากาศตอนพิเศษเมื่อวันที่ 12 กรกฎาคม 2561  หลังจากอนิเมะได้ออกอากาศ ก็ส่งผลให้ยอดขายมังงะสูงขึ้น จนนำมาสู่การสร้างภาคต่อซีซั่น 2 และออกอากาศในปี 2562 ในประเทศไทยนั้น จัดพิมพ์และจัดจำหน่ายโดยสำนักพิมพ์ DEXpress ซึ่งประกาศลิขสิทธิ์เมื่อเดือนกุมภาพันธ์ 2561

เรื่องย่อ 
นิชิคาตะ นักเรียนมัธยมชาย ที่มักถูกเพื่อนสาวข้างโต๊ะของเขา ทาคากิ แกล้งอยู่เป็นประจำ เขาจึงคิดหาวิธีแกล้งกลับ โดยหวังว่าจะชนะเธอได้สักวันหนึ่ง

ตัวละคร 

 ทาคากิ 
 
 นักเรียนมัธยมสาวที่ชื่นชอบการแกล้ง นิชิคาตะ ซึ่งเป็นเพื่อนร่วมชั้นเรียนเดียวกัน โดยเธอนั้นสนุกสนานกับการแกล้ง เพื่อที่จะได้เห็นกิริยาเขินอายและความพ่ายแพ้ของนิชิคาตะอยู่เสมอ เธอมักเดินทางไปกลับโรงเรียนพร้อมจักรยานคู่ใจ แต่เธอก็ชอบที่จะจูงจักรยานของเธอเดินกลับบ้านพร้อมกับนิชิคาตะเป็นประจำ เพื่อจะได้มีเวลาแกล้งกันนานได้ยิ่งขึ้น และเธอยังแอบชอบนิชิคาตะมาตั้งแต่แรกด้วยเช่นกัน
 นิชิคาตะ 
 
 นักเรียนมัธยมชายที่ใสซื่อต่อความรู้สึกตนเอง เป็นเพื่อนร่วมชั้นเรียนเดียวกับทาคากิ ซึ่งทั้งคู่นั่งอยู่โต๊ะข้างๆ กัน ทำให้เขามักคิดหาวิธีแกล้งและเกมต่างๆ เล่นกับทาคากิอยู่เสมอ โดยหวังว่าจะชนะเธอได้สักวัน แต่เขามักจะถูกทาคากิดักทางได้ทุกครั้ง และทุกครั้งที่เขาถูกแกล้งได้สำเร็จ ก็มักแสดงอาการเขินอายจนหน้าแดง ทำให้ทาคากิอดขำไม่ได้
 มีนะ ฮิบิโนะ 
 
 สาวน้อยคิ้วหนาดวงตากลมโตสีน้ำตาล นิสัยเหมือนเด็กประถมที่รักความสนุกและร่าเริงอยู่เป็นประจำ เป็นเพื่อนร่วมชั้นเรียนเดียวกันกับทาคากิ ซึ่งเธอมักอยู่กับ ยูคาริ และซานาเอะ เพื่อนสนิทของเธอ และเธอจะชอบเสียใจเมื่อถูกพูดถึงเรื่องคิ้วของเธอ
 ยูคาริ อาเมคาวา 
 
 นักเรียนสาวแว่น เพื่อนร่วมชั้นเรียนเดียวกันกับมีนะ เธอชอบมองดูคู่รักในห้องเรียนอยู่เสมอ และนึกถึงเรื่องอนาคตเมื่อเธอโตเป็นผู้ใหญ่ ซึ่งเธออยากที่จะพูดคุยเรื่องความรักกับ มีนะ และซานาเอะ แต่ก็มักจะคุยเรื่องที่ไม่ตรงกันอยู่เป็นประจำ
 ซานาเอะ ซึกิโมโตะ 
 
 เพื่อนสนิทของมีนะ และยูคาริ ซึ่งอยู่ชั้นเรียนเดียวกัน เธอมีนิสัยขี้อาย และเหมือนเด็กประถมในบางครั้ง เธอจึงมักจะคอยเล่นกับมีนะอยู่เสมอ
 นาคาอิ 
 
 เพื่อนนักเรียนชายร่วมชั้นเรียนเดียวกันกับนิชิคาตะ และทาคากิ เขากับมาโนะคบเป็นแฟนกันอยู่ แต่เขาก็มักจะอยู่ร่วมกับเพื่อนชายของเขาจนลืมให้เวลากับมาโนะ
 มาโนะ 
 
 เพื่อนนักเรียนสาวร่วมชั้นเรียนเดียวกันกับนิชิคาตะ และทาคากิ ซึ่งเธอได้คบเป็นแฟนกับนาคาอิ และจะหาเวลาได้อยู่ด้วยกันกับนาคาอิอยู่เสมอๆ เมื่อใดที่เธอเห็นเพื่อนของนาคาอิ กำลังสนุกสนานจนไม่มีเวลาให้เขาและเธอได้อยู่ด้วยกัน ก็มักแสดงแววตาที่ไม่พอใจออกมาเพื่อให้เพื่อนของเขาได้รับรู้
 ทาคาโอะ 
 
 หนึ่งในเพื่อนสนิทของนิชิคาตะ ที่เรียนอยู่ชั้นเรียนเดียวกัน เขามีรูปร่างผอมสวมแว่นตา และมีฟันกระต่ายที่เป็นเอกลักษณ์ มักอยู่กับคิมูระเพื่อนสนิทของเขา
 คิมูระ 
 
 หนึ่งในเพื่อนสนิทของนิชิคาตะ ด้วยความที่เขามีรูปร่างอ้วน ทำให้มีนิสัยเกลียดการวิ่งเป็นอย่างมาก เป็นเพื่อนสนิทกับทาคาโอะ
 อาจารย์ทานาเบะ 
 
 เป็นอาจารย์ประจำชั้นเรียนของนิชิคาตะ และทาคากิ สอนวิชาภาษาอังกฤษ มักทำสีหน้าดุอยู่ตลอดเวลา
 ฮามากุชิ 
 
 หนึ่งในเพื่อนของนิชิคาตะ ซึ่งเขาแอบชอบโฮโจะ นักเรียนสาวที่เรียนอยู่ชั้นเรียนเดียวกันกับทาคากิ เขามักแสดงท่าทางขี้อายและดีใจที่ได้อยู่กับโฮโจะ
 โฮโจะ 
 
 นักเรียนสาวน่ารักที่แลดูเป็นผู้ใหญ่ เรียนอยู่ชั้นเรียนเดียวกับทาคากิ เธอนั้นแอบชอบฮามากุชิทีละนิด เมื่อฮามากุชิคอยมาชวนคุยด้วย

อ้างอิง

แหล่งข้อมูลอื่น 
 
  

อนิเมะออริจินอลของเน็ตฟลิกซ์
มังงะที่ตีพิมพ์ในปี พ.ศ. 2556
มังงะที่ตีพิมพ์ในปี พ.ศ. 2557
มังงะที่ตีพิมพ์ในปี พ.ศ. 2560
อนิเมะที่ออกฉายในปี พ.ศ. 2561
อนิเมะที่ออกฉายในปี พ.ศ. 2562
อนิเมะที่ออกฉายในปี พ.ศ. 2565
โรงเรียนในวรรณกรรม
การ์ตูนญี่ปุ่นแนวชีวิตโรงเรียน
การ์ตูนญี่ปุ่นแนวสุขนาฏกรรมจินตนิยม
การ์ตูนญี่ปุ่นแนวเสี้ยวชีวิต
เดกซ์เพรส